Sensuroimaton Päivärinta -ohjelmassa vieraillut kohuliikemies ei luota VTT:n tutkimuksiin, joissa hänen toimittamansa maskit paljastuivat huonolaatuisiksi.

Sensuroimaton Päivärinta, Onni Sarmaste

Suomessa nousi maskikohu, kun paljastui, että Huoltovarmuuskeskus oli tilannut liikemies Onni Sarmasteelta viidellä miljoonalla eurolla kasvomaskeja, jotka Suomessa paljastuivat sopimattomiksi niin, että ne eivät sovellukaan sairaalakäyttöön.

Sen jälkeen on riidelty siitä, mitä tarkalleen tilattiin. IL:n näkemässä tilauksessa puhutaan FFP2/KN95 -standardin mukaisista maskeista. FFP2 on Eurooppalainen standardi sairaalakäyttöön kelpaaville maskeille.

Tilauksen sanamuodosta voi tulkita, että Suomelle olisivat kelvanneet kumman tahansa standardin mukaiset maskit. Tämä onkin perusteltua, sillä esimerkiksi suuri kansainvälinen maskivalmistaja 3M kirjoittaa eri maskistandardien vertailussaan, että eurooppalainen FFP2, kiinalainen KN95 ja amerikkalainen N95 -standardi ovat niin lähellä toisiaan, että noiden mukaiset tuotteet ovat käytännössä vastaavia.

Standardien vastaavuuden takia Yhdysvaltain elintarvike- ja lääkevirasto FDA päätti sallia kiinalaisten KN95-maskien käyttämisen sairaanhoidossa N95-maskien rinnalla. CNN:n mukaan FDA kuitenkin korosti päätöksessä, että täytyy olla varmuus, että maskit todellakin ovat aitoja KN95-standardin täyttäviä maskeja.

Aiemmin näin ei oltu toimittu, koska KN95-maskien alkuperä ja aitous oli vaikea selvittää, ja tuon standardin nimissä liikkuu myös väärennöksiä, jotka eivät todellisuudessa täytä KN95-vaatimuksia. Tällä viikolla USA:sta tulikin uutinen, että yksi maahan toimitettu KN95-maskierä jouduttiin vetämään takaisin, kun paljastui, että ne eivät täytäkään tuon standardin laatuvaatimuksia.

Liikemies Onni Sarmaste toimitti Suomeen erilaisia KN95-maskeja. Pian tämän jälkeen Huoltovarmuuskeskus kuitenkin kertoi, että ne eivät sovellukaan sairaalakäyttöön. Sarmaste vieraili Sensuroimaton Päivärinta -ohjelmassa, ja erikoistoimittaja Susanne Päivärinta yritti selvittää, onko voinut käydä niin, että myös Suomeen on päätynyt väärennettyjä maskeja, kuten muualla on tapahtunut.

Yllä nähtävällä videolla Päivärinta tiedustelee, onko mahdollista, että jopa Sarmastetta on vedätetty, eli että hän on tilannut Kiinasta Suomeen KN95-maskeja, mutta tänne lopulta saapuneet eivät olekaan sellaisia, mitä Sarmaste on tilannut ja luulee niiden olevan.

- Kiinassa tutkitaan tätä asiaa myöskin. Silloin syypäät varmaan löytyvät Kiinasta, Sarmaste miettii.

KN95, N95 ja FFP2 -maskien vastaavuus näkyy muun muassa niiden suodatustehokkuudessa. Kaksi ensimmäistä ovat saaneet numeronsa siitä, että niiltä vaaditaan vähintään 95 prosentin suodatustehokkuus. Eurooppalaisen FFP2-standardin maskeilta vaaditaan 94 prosentin suodatusteho.

VTT:n testeissä tyrmäys

Iltalehti kertoi tällä viikolla testeistä, jotka Teknologian tutkimuskeskus VTT teki Onni Sarmasteen toimittamille maskeille. Toimitus sisälsi kolmea eri suojainmallia, jotka kaikki poikkesivat ominaisuuksiltaan.

Kaksi ensimmäistä mallia olivat suu-nenäsuojuksia. Niistä huonompi sai VTT:n testissä suodatustehoksi vain 65,8 prosenttia, eli se jäi todella kauas KN95-standardin 95 prosentin rajasta. Toinen pääsi lähemmäs, mutta senkin 90,2 prosentin suodatusteho oli riittämätön.

Suu-nenäsuojukset antavat käyttäjälleen vain rajoitetun suojan, sillä ne suojaavat käyttäjäänsä vain pisaroilta, mutta eivät ilmateitse tarttuvilta taudeilta. Niiden tärkein tehtävä onkin suojata muita kantajan mahdollisesti kantamilta taudeilta. Siksi tällaisia käytetään esimerkiksi vanhainkodeissa tai kotihoidon palveluissa, joissa halutaan varmistaa, että hoitajat eivät tietämättään altista hoidettavia tartunnoille. Koska testattujen suu-nenämaskien prosentit jäivät alle vaaditun, ei niitä voida käyttää tuossa tarkoituksessa.

Kolmas testattu maski oli nimeltään KN95 Truworth. Se ei ollut pelkkä suu-nenäsuojus vaan järeämpi hengityksensuojain, joka on tarkoitettu antamaan suojaa myös käyttäjälleen. Siten se on tarkoitettu nimenomaan sairaalakäyttöön, missä hoitohenkilökunta on tekemisissä sairastuneiden kanssa ja tarvitsee suojaa tartunnoilta.

Hengityksensuojaimena KN95 Truworths paljastui VTT:n testissä kelvottomaksi. Se päästi läpi 25,2 prosenttia hiukkasista, eli sen suodatusteho vain oli 74,8%. Lukema on luokattoman huono, sillä jopa huonoimmilta Suomessa myytäviltä FFP1-luokan hengityksensuojaimilta vaaditaan 80 prosentin suodatusteho ja suoja käyttäjälleen. Noita alimmankin tehon suojia käytetään sairaanhoidon sijaan suojaamaan lähinnä pölyiltä esimerkiksi kotisiivouksessa.

Kun KN95 Thruworts paljastui sopimattomaksi hengityssuojaimena käytettäväksi, testasi VTT myös sen soveltuvuutta pelkäksi suu-nenäsuojaimeksi. Siinä se saikin komean lukeman, sille sen suodatusteho oli 98,1 prosenttia. Siksi VTT ohjeisti, että vaikka nämä hengityksensuojaimet eivät sovellukaan niille virallisesti suunniteltuun käyttöön, voidaan niitä silti käyttää suu-nenäsuojuksina.

Näin toimittiin, mutta suunnitelmasta jouduttiin pian luopumaan, kun käyttöön otettujen maskien raportoitiin aiheuttavan allergiaoireita käyttäjillään. Nyt selvitetään, sisältävätkö ne jotain kemikaalia tai muuta allergeeniä, joka selittäisi allergiaoireet. Lue aiheesta lisää täältä.

Erikoistoimittaja Susanne Päivärinta tiedusteli Onni Sarmasteelta VTT:n testituloksista, joiden mukaan maskit eivät sovellukaan sairaalakäyttöön. Sarmaste vastasi kyseenalaistamalla VTT:n testit.

– VTT:llä ei ole välineitä, millä testata maskeja. Absurdia, että hallitus nojaa VTT:n testeihin. He ovat käyttäneet hepa-filtteri-testausta, jolla ei ole mitään tekemistä hengityssuojainten kanssa, Sarmaste kertoo yllä nähtävällä videolla.

Sarmaste myös valittaa, ettei edes ole nähnyt VTT:n testituloksia.

– En ole saanut niitä, vaikka olen pyytänyt, hän kertoo.

VTT:n testistä koostama asiakasraportti on kuitenkin julkaistu heti testin valmistumisen jälkeen, ja se on luettavissa huoltovarmuuskeskuksen sivuilla täällä.

Katso yltä koko haastattelu, jossa Sarmaste ottaa kantaa Huoltovarmuuskeskuksen vaatimukseen purkaa kaupat ainakin tulevien toimitusten osalta.